En 15-årig pige blev sent mandag aften påkørt af en ung mand på et elløbehjul i høj fart. Det skete, da hun trådte ud af bussen nær Sofiendalskolen i Skalborg i Nordjylland, oplyser Nordjyllands Politi. - Der er tale om en ung mand på en 15-16 år, der kommer kørende uden lys på. Pigen er på vej ud af bussen og bliver påkørt, forklarer Jesper Sørensen, der er vagthavende ved Nordjyllands Politi. Han fortæller videre, at den unge mand kort stoppede op, men at han hurtigt forlod stedet. - Han forklarer pigen, at det ikke var hans skyld og kører videre i vestlig retning ind i et beboelsesområde. Kørt til sygehus Pigen blev ved sammenstødet væltet bagover og slog hovedet ned i asfalten. Hun blev efterfølgende kørt til Aalborg Sygehus, men slipper uden alvorlige skader. Ved det pågældende busstoppested står passagerer af direkte på cykelstien, og derfor skal cykler - og løbehjul - holde tilbage. - Den unge mand har ikke overholdt færdselsloven, og det kunne være endt mere alvorligt. Så vi vil meget gerne tale med ham, siger den vagthavende, der opfordrer den unge mand til at kontakte Nordjyllands Politi. Tirsdag morgen er det dog ikke sket, oplyser Nordjyllands Politi til TV 2. Politiet beder om borgernes hjælp til at finde ham. Ifølge pigens beskrivelse bar han en sort hættetrøje, hvor hætten dækkede halvlangt hår. Løbehjulet var sølvfarvet og havde en saddel. Elløbehjul er et stigende problem Flere danske politikredse har stigende fokus på elløbehjul, der optræder oftere og oftere i gadebilledet. Over for TV 2 har Københavns Politi blandt andet fortalt, at de har iværksat aktioner med fokus på de danske løbehjulsbrugere. Det har ført til bøderegn over de fartglade folk, der blandt andet er blevet straffet for at køre i påvirket tilstand og for ikke at overholde ordensreglement. Men ifølge politiet handler indsatsen ikke om bøderne, men om at om at få ændret forståelsen hos brugerne. - Vi har et problem, som vi er nødt til at gøre noget ved. Alle de sigtelser er en ting, men vi kæmper i virkeligheden for, at vi ikke får en alvorlig ulykke, som de lige har haft i England, og derfor forsøger vi at lægge pres på de unge mennesker, udtalte Peter Veje, der er sektionsleder i færdselsafdelingen i Københavns Politi, i forbindelse med aktionerne i København. På løbehjul gælder blandt andet følgende regler: I England døde den 35-årige Youtube-stjerne Emily Hartridge efter et sammenstød med en lastbil, og dagen efter fik en 14-årig dreng en alvorlig hovedskade, efter han kolliderede med et busstoppested. Flere byer er da også begyndt at se på reglerne for det tohjulede transportmiddel. I Paris har man valgt at reducere antallet af elløbehjul efter to dødsulykker, mens den amerikanske by Nashville helt har valgt at forbyde dem, efter at en 26-årig mand mistede livet i en ulykke.

Opsummering:
Politiet i Nordjylland leder efter ung elløbehjulsfører, der mandag aften ramte pige ved busstoppested.